ທ່ານມິດ ຣອມນີ ຕົກເປັນ ຈຸດໂຈມຕີຂອງພວກຂູ່ແຂ່ງ ຈາກພັກ Republican (ເບິ່ງວີດີໂອ)
ທ່ານມິດ ຣອມນີ ຜູ້ສະມັກແຂ່ງຂັນ ປະທານາທິບໍດີສະຫະລັດ ຖືກຕໍາໜິຕິຕຽນ ຈາກພວກຄູ່ແຂ່ງ ໃນລະຫວ່າງການໂຕ້ວາທີ ທີ່ລັດ New Hampshire.
ທ່ານ Mitt Romney ທີ່ຫວັງວ່າຈະໄດ້ເປັນປະທານາທິບໍດີສະຫະລັດ ໄດ້ຖືກຕໍາໜິ ຕິຕຽນຢ່າງໜັກ ໂດຍພວກຄູ່ແຂ່ງຈາກພັກ Republican ດ້ວຍກັນ ໃນລະຫວ່າງການ ໂຕ້ວາທີທີ່ຖ່າຍທອດທາງໂທລະພາບໃນລັດ New Hampshire ຄືນວັນເສົາວານນີ້ ບໍ່ເທົ່າໃດມື້ກ່ອນການເລືອກຕັ້ງຂັ້ນຕົ້ນຈະມີຂຶ້ນໃນລັດດັ່ງກ່າວ ໃນພາກຕາເວັນອອກ ສຽງເໜືອຂອງສະຫະລັດນັ້ນ ທ່ານ Romney ຊຶ່ງເປັນຜູ້ສະມັກແຂ່ງຂັນທີ່ມີສຽງນໍາໜ້າໝູ່ໃນການທີ່ຈະໄດ້ຮັບແຕ່ງຕັ້ງ ໃຫ້ເປັນຜູ້ສະມັກແຂ່ງຂັນຂອງພັກນັ້ນ ໄດ້ຖືກໂຈມຕີໂດຍອະດີດປະທານສະພາຕໍ່າສະລັດ Newt Gingrich ແລະທ່ານ Rick Santorum ອະດີດສະມາຊິກສະພາສູງສະຫະລັດ ຈາກລັດ Pennsylvania ກ່ຽວກັບອາຊີບເກົ່າຂອງທ່ານ ເວລາດໍາເນີນທຸລະກິດການລົງ ທຶນສ່ວນຕົວຂອງທ່ານນັ້ນ ພວກນັກສັງເກດການຫລາຍຄົນກ່າວວ່າ ບໍລິສັດຂອງທ່ານ Romney ໄດ້ປົດພະນັກງານຫລາຍ ຮ້ອຍຄົນອອກ ໃນຂະນະທີ່ສ້າງກໍາໄລໃຫ້ພວກລົງ ທຶນ ທັງທ່ານ Gingrich ແລະທ່ານ Santorum ລົງສະມັກແຂ່ງຂັນບົນນະໂຍບາຍຫົວອະນຸລັກ ນິຍົມແນວທາງເດີມຫລາຍກວ່າທ່ານ Romney ແຕ່ອະດີດຜູ້ວ່າການລັດ Massachusetts ບໍ່ເອົາຫົວຊາຕໍ່ການໂຈມຕີຂອງພວກຄູ່ແຂ່ງຂັນແລະເພ່ງເລັງການຕໍາໜິຕິຕຽນຂອງທ່ານ ໃສ່ ປະທານາທິບໍດີບາຣັກໂອບາມາ ຊຶ່ງທ່ານ Romney ກ່າວວ່າ ນະໂຍບາຍດ້ານເສດຖະກິດ ຂອງທ່ານໂອບາມາ ໄດ້ສ້າງຄວາມເສຍຫາຍໃຫ້ແກ່ປະເທດ ເຖິງແມ່ນອັດຕາຄົນຫວ່າງງານ ຂອງປະເທດໄດ້ຫລຸດລົງແດ່ແລ້ວ ກໍຕາມ ສ່ວນພວກຜູ້ສະມັກແຂ່ງຂັນສັງກັດພັກ Republican ທີ່ຍັງເຫລືອ 3 ທ່ານ ຄື ທ່ານ Ron Paul ສະມາຊິກສະພາຕໍ່າຈາກລັດ Texas, ທ່ານ Rick Perry ຜູ້ວ່າການລັດ Texas ແລະທ່ານ Jon Huntsman ອະດີດເອກອັກຄະລັດຖະທູດສະຫະລັດປະຈໍາປະເທດຈີນ ຕ່າງກໍໄດ້ໃຊ້ເວລາສ່ວນໃຫຍ່ໃນການໂຕ້ວາທີນັ້ນ ກ່າວຕໍາໜິຕິຕຽນຄວາມໜ້າເຊື່ອຖືຂອງ ກັນແລະກັນ ພ້ອມທັງໂຈມຕີທ່ານ Romney ໄປພ້ອມ